Skote klap naby MontecasinoFoto: Twitter via @EMER_G_MED. Vier verdagtes is in hegtenis geneem en twee gewond toe ŉ skietgeveg Dinsdagmiddag tussen polisiebeamptes en verdagtes uitgebreek het in Fourways, Johannesburg. Kapt. Kay Makhubele, provinsiale woordvoerder van die polisie, het bevestig dat die voorval by Design Quarter op die hoek van William Nicolrylaan en Leslieweg naby Montecasino plaasgevind het. Volgens hom het die polisie verdagtes wat glo vroeër vanoggend betrokke was in ŉ huisroof in Honeydew agternagesit tydens ŉ hoëspoed-jaagtog. “Die verdagtes het gestop en die nommerplate van die voertuig probeer verwyder waarna ŉ skietgeveg tussen hulle en die polisie uitgebreek het,” het Makhubele gesê. Vier verdagtes, van wie twee deur die polisie raakgeskiet is, is in hegtenis geneem. Jurgen Kotze, woordvoerder van Emer-G-Med, het aan Maroela Media gesê ŉ veiligheidswag is ook kritiek gewond tydens die voorval en hulle het hom na die hospitaal vervoer. Makhubele kon dit nie dadelik bevestig nie. Volgens Makhubele is die Kia Sorento waarin die verdagtes gevlug het vroeër vandeesmaand in Alexandra gekaap. Sake van huisroof, poging tot moord en die onwettige besit van ŉ vuurwapen word ondersoek. Foto: Twitter via @EMER_G_MED.